Farby zohrávajú pri nákupe tovaru dôležitú úlohu pre vyše 80 percent zákazníkov. Výrazne totiž pôsobia na ľudskú psychiku. Farbou interiéru možno ovplyvniť dokonca aj rodinnú atmosféru. Napríklad pastelová ružová upokojuje a zlepšuje komunikáciu, a tak je vhodná napríklad do obývacích izieb. Symbolizuje jemnosť, citlivosť a pokoj.
Pozor však na ružovú v kuchyni. Zvyšuje totiž chuť na sladké, a tak ju možno často nájsť napríklad v cukrárňach. Práve ružová rose quartz, pomenovaná po ruženíne, teda ružovom kremíku, je momentálne farba roka. Výborne pôsobí v kombinácii s hnedou či sivou, ktorá navyše zvyšuje ochotu ku kompromisom. Sivá farba so striebristým nádychom symbolizuje zase nádej.
Napätie v rodine však nevyriešite záplavou ružovej. V interiéri by mal byť výrazný iba jeden prvok, napríklad dominantný kus nábytku, doplnok alebo tapeta. Ostatné by sa mu malo prispôsobiť a ladiť s ním.
K farbám roku 2016 patrí aj upokojujúco pôsobiaca pastelová modrá. Priestor zároveň ochladzuje a navodzuje pocit uvoľnenia, a tak sa tradične používa v spálňach. Červená farba povzbudzuje chuť do jedla, zelená navodí pokoj a pohodu. K lepšej nálade prispieva zase tyrkysová, oranžová či žltá.
Nestačí však len výber určitej farby. Dôležité je aj množstvo prirodzeného svetla v miestnosti alebo kvalita umelého osvetlenia. Ak do priestoru počas dňa prichádza dostatok slnečného svetla, možno voliť aj sýtejší odtieň. Naopak, svetlejšie tóny v kombinácii s množstvom svetla môžu v konečnom výsledku pôsobiť mdlo a vyblednuto.